บอร์ดพัฒนาตลาดถกพ.ค.
คณะกรรมการพัฒนาตลาดทุนประชุมสิ้นเดือนนี้ สรุปความคืบหน้ามาตรการ ครม.ผ่าน 5 มาตรการ หนุนควบรวมกิจการ
19 ส.ค. 2554

คณะกรรมการพัฒนาตลาดทุนประชุมสิ้นเดือนนี้ สรุปความคืบหน้ามาตรการ ครม.ผ่าน 5 มาตรการ หนุนควบรวมกิจการ
นายวิระไท สันติประภพ รองผู้จัดการ สายงานวางแผนกลยุทธ์องค์กร ตลาดหลักทรัพย์แห่งประเทศไทย (ตลท.) เปิดเผยถึงกรณีที่ที่ประชุมคณะรัฐมนตรี (ครม.) ครั้งที่ผ่านมา เห็นชอบกับ 5 มาตรการพัฒนาตลาดทุน ว่าเป็นมาตรการที่ดำเนินการตามมาตรการพัฒนาตลาดทุนที่ได้นำเสนอมาอย่างต่อเนื่อง ซึ่งไม่ใช่เรื่องใหม่หรือพิเศษอะไร และเป็นไปตามมาตรการที่กำหนดไว้ในแผนพัฒนาตลาดทุน 8 มาตรการ
อย่างไรก็ตาม ในช่วงปลายเดือนนี้ทางคณะกรรมการพัฒนาตลาดทุน จะมีการประชุมร่วมกันเพื่อสรุปผลว่า ในช่วงระยะเวลา 18 เดือนที่มีแผนพัฒนาตลาดทุนไทยในแต่ละมาตรการมีความคืบหน้าอย่างไร และมีปัญหาอุปสรรคใดที่จะต้องเดินหน้าแก้ไขต่อไป
สำหรับ 5 มาตรการที่ผ่านมติ ครม.มานั้น ถือว่าเป็นเรื่องที่ดีและทำให้เกิดความเท่าเทียมและเป็นธรรม โดยเฉพาะมาตรการทางภาษีเกี่ยวกับเงินปันผล ภาษีการควบรวมกิจการ ซึ่งน่าจะสนับสนุนให้เกิดการควบรวมกิจการในลักษณะของการแลกหุ้นกันมากขึ้น 
ขณะที่ภาษีเงินปันผลนั้นก็ทำให้เกิดความเป็นธรรม ทำให้การเดินสายออกไปชักชวนธุรกิจต่างประเทศให้เข้ามาจดทะเบียนในตลาดหุ้นไทยเกิดขึ้นได้ดี
ก่อนหน้านี้ เวลาตลาดหลักทรัพย์ออกไปชักชวนบริษัทต่างประเทศเข้าจดทะเบียนในไทย ติดปัญหาผู้ที่ลงทุนไม่ได้รับการยกเว้นเรื่องภาษีเงินปันผลเหมือนกับบริษัทไทย ขณะที่บริษัทต่างประเทศที่นักลงทุนที่ถือหุ้นอยู่ในต่างประเทศก็ไม่ต้องเสียภาษี ดังนั้นหากยังเกิดความแตกต่างก็ทำให้เกิดความยุ่งยาก เมื่อมติ ครม.ออกมาแล้วก็จะทำให้เป็นมาตรการเดียวกัน ทั้งในตลาดหุ้นไทยและตลาดหุ้นต่างประเทศ
บริษัทต่างประเทศที่รอเข้าจดทะเบียนในตลาดหุ้นไทย คือธนาคารซีไอเอ็มบี ของมาเลเซีย ซึ่งหลังมาตรการนี้ออกมาบังคับใช้แล้วก็จะเป็นส่วนหนึ่งที่ทำให้มีแรงจูงใจมากขึ้น 
สำหรับ 8 มาตรการตามแผนพัฒนาตลาดทุนที่มีความคืบหน้า เช่น มาตรการที่ 4 เรื่องการปรับปรุงระบบภาษีสำหรับการพัฒนาตลาดทุน ซึ่งแนวทางการปรับปรุงนั้นจะครอบคลุมการปรับโครงสร้างและการควบรวมกิจการ การลงทุนในตราสารหนี้ การขจัดปัญหาภาระภาษีซ้ำซ้อนกรณีเงินปันผลที่บริษัทจำกัดได้รับจากบริษัทอื่น การให้สิทธิประโยชน์ที่เท่าเทียมกันระหว่างการลงทุนตรงและการลงทุนผ่านตัวกลาง การโอนย้ายเงินออมในกองทุนสำรองเลี้ยงชีพ กองทุนการออมภาคประชาชน ตราสารการเงินเพื่อระดมทุนตามหลักศาสนาอิสลาม